b'\n_START_ARTICLE_\nFranja Tav\xc4\x8dar\n_START_SECTION_\n\xc5\xbdivljenje\n_START_PARAGRAPH_\nFranja Tav\xc4\x8dar, rojena Ko\xc5\xa1enini, je obiskovala nem\xc5\xa1ko me\xc5\xa1\xc4\x8dansko ur\xc5\xa1ulinsko \xc5\xa1olo. Pri\xc4\x8dela je sodelovati na slovenskih kulturno-prosvetnih prireditvah. Leta 1887 se je poro\xc4\x8dila z znanim pisateljem in politikom Ivanom Tav\xc4\x8darjem, v zakonu so se jima rodili \xc5\xa1tirje otroci, med njimi ena h\xc4\x8di._NEWLINE_Postala je ena najbolj vplivnih \xc5\xbeensk najprej v liberalni stranki z imenom Narodno napredna stranka (NNS), nato pa v slovenski politiki nasploh, in sicer konec 19. in v za\xc4\x8detku 20. stoletja. Bila je predsednica prve mestne \xc5\xbeenske podru\xc5\xbenice Dru\xc5\xbebe Sv. Cirila in Metoda, leta 1901 je bila soustanoviteljica Splo\xc5\xa1nega slovenskega \xc5\xbeenskega dru\xc5\xa1tva, katerega predsednica je bila dolga leta. V deklaracijskem gibanju 1917/1918 je s Cilko Krek prevzela vodilno vlogo v mno\xc5\xbei\xc4\x8dnem aktiviranju \xc5\xbeensk v dru\xc5\xbeabnem in politi\xc4\x8dnem \xc5\xbeivljenju._NEWLINE_Po prvi svetovni vojni in ustanovitvi kraljevine Srbov, Hrvatov in Slovencev sta njena mo\xc4\x8d in vpliv \xc5\xa1e narasla. Leta 1925 je postala dvorna dama jugoslovanske kraljice Marije, leta 1928 je postala prva \xc4\x8dastna me\xc5\xa1\xc4\x8danka Ljubljane (bila je edina \xc5\xbeenska, ki je pred drugo svetovno vojno pridobila to \xc4\x8dast) in tudi \xc4\x8dlanica \xc5\xa1tevilnih narodnih, kulturnih in dobrodelnih dru\xc5\xa1tev. Gmotno in moralno je podpirala mlade umetnike, predvsem moderniste (mdr. Cankarja, Murna ...)._NEWLINE_Pokopana je v dru\xc5\xbeinski grobnici Tav\xc4\x8darjevih na Visokem, kjer je bilo zbirali\xc5\xa1\xc4\x8de me\xc5\xa1\xc4\x8danskih krogov.'